Չենք բացառում, որ վերջիններս մասամբ իրավացի են: Ընտրական օրենսգիրքն իսկապես ունի բացեր, որոնք շտկումների կարիք են զգում: Սակայն ինչ վերաբերում է «Ծառուկյան» դաշինքի այսօրվա առաջարկներին, ապա ճիշտ պահն է նրանց հիշեցնել մի իրողություն ևս, որը աչքաթող անել պետք չէ: Հիշյալ խմբակցության պատգամավորները, հավանաբար, մոռացել են, որ երբ ժամանակին ընդունվում էր օրենսգիրքը, իրենք միահամուռ կերպով կողմ քվեարկեցին դրան: Այսինքն, հենց իրենք կանաչ լույս վառեցին ռեյտինգայինի համար, իսկ հիմա, արի ու տես, որ դժգոհ են մնացել դրանից: Եվ ստացվում է այնպես, որ ամեն մի կուսակցություն ու դաշինք ցանկանում է օրենսգիրքը վերաձևել իր հագով: Երեկ դա հարմար էր, այսօր հարմար չէ, ուրեմն, եկեք փոխենք: Վաղն էլ, Աստված գիտի, թե ուրիշ ինչ բացեր ու անհամապատասխանություններ կնկատեն, այդ ժամանակ էլ փոփոխությունների մի նոր նախագիծ մեջտեղ կգա և այդպես շարունակ: Եվ իհարկե, որևէ փոփոխության կարիք չի ունենա հաղթող ուժը, որի համար միևնույն կլինի, թե ինչպիսի համակարգով են անցկացվել ընտրությունները` մեծամասնական, համամասնական, քանզի 50+1-ը բոլոր հարցերի լուծումն ու պատասխանն է, ինչպես նաև ցանկությունների ու երազանքների իրականացման երաշխիք: